Sirpa Peura ja Antero Vartia olivat täysin napit vastakkain Suomi-areenan paneelikeskustelussa apteekkien asemasta ja lääkkeiden myynnistä.

Kuluttajaliitto vaatii lääkkeiden hintoja alaspäin ja niiden saatavuuden parantamista.

Kansanedustaja Antero Vartia (vihr) esittää apteekkien määrän sääntelystä luopumista.

Apteekkariliiton varapuheenjohtaja vastustaa apteekkien perustamisen täyttä vapauttamista.

Päivittäistavarakaupan toimitusjohtaja ottaisi mielellään vastaan lääkkeet kauppojen hyllyille.

Peura toi paneelikeskusteluun mukaansa sateenvarjon ja vessapaperirullan. Hän kyseenalaisti Vartian tarkoitusperät. Peuran mukaan kaikki lääkkeet aiheuttavat riskejä terveydelle.

- On käsittämätöntä, millaista sontaa täällä puhutaan. Sitä vastaan suojauksen täytyy olla vahva. Ehkä ajatellaan, että kun tarpeeksi pitkään hoetaan jotakin, siitä tulee totta, Peura perusteli.

- Kakkaa on lentänyt Anteron suusta. Hän on tyypillinen nuori mies, joka on hakenut ehkä Buranaa ja muutaman Viagra-paketin apteekista, en tiedä, Peura laukoi keskustelun jälkeen Iltalehdelle.

Hinnat alaspäin

Vartia kysyi Peuralta useita kertoja, miten kuluttajien maksama yli sadan miljoonan tulonsiirto apteekkareille vuosittain on kansalaisten etu. Vartia esitti, että lääkkeillä voisi olla kattohinnat, mutta jos apteekkari haluaisi myydä tiettyjä lääkkeitä halvemmalla, hän voisi niin tehdä.

- Emme edes pääse käsiksi siihen tietoon, kuinka paljon apteekkarit todella tienaavat. Jos apteekkien määräsääntelystä luovuttaisiin, tulisi lisää apteekkeja. On vaikea nähdä, miten se ei olisi kuluttajan etu. Ei tule myöskään estää sitä, jos joku myy lääkkeitä muita halvemmalla.

Vartia uskoo, että jos apteekkien määrän sääntelystä luovuttaisiin, yksikään apteekki ei kuitenkaan joutuisi sulkemaan oviaan.

Vartia vertaa Norjaan ja Ruotsiin, missä apteekkien määrän sääntelystä on luovuttu. Siellä lääkkeiden hinnat ovat hänen mukaansa laskeneet.

Kuluttajaliiton pääsihteeri Juha Beurling vaati paneelissa, että lääkkeiden hinnat on saatava alaspäin ja että lääkkeiden saatavuus on oltava entistä parempi.

Beurling muistuttaa, että lääketurvallisuudesta ei kuitenkaan haluta tinkiä.

JENNI GÄSTGIVAR

Keskolle apteekkiketju?

Päivittäistavarakaupan toimitusjohtaja Kari Luoto lupaa, että jos lääkkeitä tuli päivittäistavarakauppoihin, ainakin puhelinneuvonta olisi aina järjestettävä mahdolliseksi. Myöskään kaikkia lääkkeitä ei sallittaisi päivittäistavarakauppaan.

Luoto ihmettelee, miksi turvalliseksi määriteltyjä itsehoitolääkkeitä ei myönnetä kauppojen hyllyille.

- Apteekki on tehoton jakelukanava, Luoto totesi.

Pystyisivätkö päivittäistavarakaupat takaamaan lääketurvallisuuden?

- Esimerkiksi Kesko on puhunut omasta apteekkiketjusta, jos niin saisi vapaasti tehdä. Varmasti pystyttäisiin kattamaan lääkitysturvallisuus. Mutta emme halua myydä tuotteita, joista ammattilaiset ovat sitä mieltä, että niitä ei ole turvallista myydä päivittäistavarakaupoissa, Luoto vastaa.

Vihreiden kansanedustaja Antero Vartia ja Apteekkariliiton varapuheenjohtaja, kokoomuksen jäsen Sirpa Peura ajautuivat napit vastakkais Suomi-areenassa. JENNI GÄSTGIVAR

Ei kevyin kengin

Peura on perustanut Malmin apteekin ja sanoo kilpailevansa " henkensä edestä " .

- Ottaa päähän, että sanotaan, että apteekeilla ei ole kilpailua. Kilpailen henkeni edestä, koska lähialueella on viisi apteekkia, joista Yliopiston apteekki on yksi, Peura sanoo.

- Apteekki ei ole kauppa siinä missä päivittäistavarakauppa. Osalla ihmisistä on erittäin monimutkaisia sairauksia, jolloin itsehoidon toteuttaminen on haastavaa. Ihmisillä oikeus saada neuvontaa matalalla kynnyksellä.

Peura totesi paneelissa, että ei kuitenkaan halua olla kehityksen jarruna.

- En vastusta sitä, että kaikille proviisoreille olisi mahdollisuus perustaa apteekkeja, mutta vaarana on, että perustetaan pop up -apteekkeja suurella innolla.

Peura toteaa perustaneensa itse Malmin apteekin vasta yli 50-vuotiaana.

- Olin vanha täti, jolloin minulla oli takanani varallisuutta, kesämökki ja aviomies. Jos perustaa nuorena apteekin, pitää joko ottaa helvetillinen velka tai olla rikkaasta suvusta.

Peura pelkää apteekkien laadun heikkenemistä. Hän korostaa, että lääkkeiden käytön neuvonta on tärkeä turvallisuustekijä.

- Apteekki ei ole kuin vaatekauppa, jonne voi laittaa pari riepua roikkumaan. Apteekki on täyden palvelun organisaatio.

- Itsehoitolääkkeilläkin saa itseltään hengen pois. Apteekissa on tarkoitus varmistaa, että ihminen ei vahingossa vahingoita itseään.

Juttua korjattu klo 16.16: Toisin kuin jutun alussa alun perin mainittiin, Antero Vartia ei aja lääkkeitä kauppojen hyllyille. Vartia esittää apteekkien määrän sääntelystä luopumista. Selkiytetty myös Sirpa Peuran sitaattia Malmin apteekin kilpailutilanteesta.